Bráðkvaddur eftir að hafa barist við sinueld Slökkvilið Borgarbyggðar var kallað að bænum Vilmundarstöðum í Reykholtsdal um eittleytið í dag . Þar hafði kviknað í sinu í vegarkanti og eldur breiðst um heimatúnið á bænum . Slökkvistarf gekk greiðlega og tókst að koma í veg fyrir að eldur næði að komast í skógrækt sem þar hefur verið stunduð um árabil . Ábúandinn á Vilmundarstöðum hafði barist við að slökkva eldinn en kallað út slökkvilið þegar sýnt þótti að hann réði ekki við slökkvistarfið . Í kjölfar þess veiktist hann alvarlega og varð bráðkvaddur . Tiltækt björgunarlið var þegar kallað á staðinn auk þyrlu Landhelgisgæslunnar . Lífgunartilraunir báru ekki árangur og var maðurinn úrskurðaður látinn á staðnum . Hinn látni hét Sigvaldi Ásgeirsson . Sigvaldi var rúmlega sextugur að aldri og menntaður skógfræðingur . Hann starfaði sem framkvæmdastjóri Vesturlandsskóga frá stofnun þeirra og var skógarbóndi á Vilmundarstöðum .